
PATVIRTINTA
Šakių rajono savivaldybės tarybos 
2020 m. birželio 19 d. sprendimu Nr. T-201

VALSTYBINĖS ŽEMĖS NUOMOS MOKESČIO ADMINISTRAVIMO TAISYKLĖS

I. BENDROSIOS NUOSTATOS

1. Valstybinės žemės nuomos mokesčio administravimo taisyklės (toliau – Taisyklės) nustato nuomos mokesčio už valstybinę žemę, išnuomotą arba suteiktą naudotis Lietuvos Respublikos įstatymų ir kitų teisės aktų nustatyta tvarka, valstybinės žemės nuomos mokesčio mokėtojų nustatymo, duomenų teikimo, žemės nuomos mokesčio apskaičiavimo, lengvatų taikymo, deklaracijų pateikimo, mokesčio sumokėjimo ir permokų grąžinimo, įmokų apskaitos, skolų išieškojimo ir mokestinės nepriemokos pripažinimo beviltiška ir pasibaigusia tvarką Šakių rajono savivaldybėje.
2. Taisyklės parengtos vadovaujantis Lietuvos Respublikos vietos savivaldos įstatymu, Lietuvos Respublikos civiliniu kodeksu, Lietuvos Respublikos Vyriausybės 1999 m. vasario 24 d. nutarimu Nr. 205 ,,Dėl žemės įvertinimo tvarkos“, Lietuvos Respublikos Vyriausybės 2002 m. lapkričio 19 d. nutarimu Nr. 1798 ,,Dėl nuomos mokesčio už valstybinę žemę“, Lietuvos Respublikos Vyriausybės 2003 m. lapkričio 4 d. nutarimu Nr. 1373 ,,Kadastro duomenų, kurių reikia nekilnojamojo turto mokesčiams apskaičiuoti ir kitiems tikslams, rengimo, teikimo ir atsiskaitymo už juos taisyklėmis“, Lietuvos Respublikos Vyriausybės 2003 m. lapkričio 10 d. nutarimu Nr. 1387 ,,Dėl žemės nuomos mokesčio už valstybinės žemės sklypų naudojimą“, Lietuvos Respublikos Vyriausybės 2005 m. rugsėjo 16 d. nutarimu Nr. 1023 „Dėl valstybinės žemės sklypų, priskirtų privatizavimo objektams, pardavimo ir nuomos“ ir kitais teisės aktais, nustatančiais mokesčių administravimą savivaldybėse.
3. Šiose taisyklėse vartojamos sąvokos:
Asmuo – fizinis arba juridinis asmuo.
Mokestis – apskaičiuotas valstybinės žemės nuomos mokestis už asmenų nuomojamą arba naudojamą valstybinę žemę.
Mokesčio administravimas – mokesčio administratoriaus funkcijų įgyvendinimas, taip pat teisės aktuose nustatytų mokesčio administratoriaus ir mokesčio mokėtojo pareigų vykdymas ir teisių įgyvendinimas. 
Mokesčio deklaracija / mokėjimo pranešimas – dokumentas, kuriame nurodoma apskaičiuoto mokesčio suma už kalendorinių metų laikotarpį, taip pat su mokesčio apskaičiavimu ir sumokėjimu susiję duomenys.
Mokesčio lengvata – mokesčio mokėtojui ar jų grupei Savivaldybės tarybos sprendimu nustatytos išskirtinės apmokestinimo sąlygos, kurios yra palankesnės, palyginus su įprastinėmis sąlygomis.
Mokesčio mokėtojas – asmuo, kuriam pagal Taisykles ir kitus teisės aktus yra nustatyta prievolė mokėti mokestį.
Mokesčio mokėtojo identifikacinis numeris – juridinio asmens kodas ar fizinio asmens kodas arba informacinės sistemos MASIS sugeneruotas mokėtojo kodas.
Mokesčio nepriemoka – mokesčio mokėtojo nustatyta tvarka laiku nesumokėta mokesčio suma.
Mokesčio permoka – mokesčio mokėtojo sumokėta per didelė (neteisinga) mokesčio suma.
Mokestinė nepriemoka – mokesčio nepriemokos ir delspinigių, priskaičiuotų už laiku nesumokėtą mokestį, suma. 
Mokestinė prievolė – teisės aktų pagrindu atsirandanti mokesčio mokėtojo juridinio asmens pareiga teisingai apskaičiuoti mokestį, laiku pateikti mokesčio deklaraciją ir sumokėti mokestį į Savivaldybės biudžetą; mokesčio mokėtojo fizinio asmens pareiga – laiku sumokėti mokestį į Savivaldybės biudžetą ir vykdyti pareigas, susijusias su mokesčio apskaičiavimu ir sumokėjimu. 
Mokesčio tarifas – mokesčio mokėtojams (jų grupėms) Savivaldybės tarybos sprendimu nustatytas mokesčio dydis procentais.
4. Valstybinės žemės nuomos mokesčio deklaracijos (mokėjimo pranešimo), skirtos fizinių ir juridinių asmenų valstybinės žemės nuomos mokesčiui apskaičiuoti, formą tvirtina Šakių rajono savivaldybės taryba (1 ir 2 priedai).
5. Nuomos mokestį už valstybinę žemę administruoja Šakių rajono savivaldybės administracijos Centralizuotos buhalterijos skyrius (toliau –  Centralizuotos buhalterijos skyrius). Mokesčio administravimas vykdomas naudojant UAB „Algoritmų sistemos“ informacinę sistemą MASIS, kurioje kaupiami reikalingi duomenys nuomos mokesčiui už valstybinę žemę apskaičiuoti, vykdoma įmokų apskaita, formuojamos mokesčio deklaracijos, generuojami skolų suderinimo aktai ir priminimai dėl nepriemokų.
6. Mokesčio administratorius atlieka šias pagrindines funkcijas:
6.1. pagal pateiktus duomenis paruošia ir apskaičiuoja valstybinės žemės nuomos mokestį fiziniams asmenims;
6.2. priima ir patikrina juridinių asmenų pateiktas mokesčio deklaracijas, kitus mokesčio apskaičiavimą patvirtinančius dokumentus;
6.3. konsultuoja mokesčio mokėtojus apie valstybinės žemės nuomos mokesčio tarifus, lengvatas, mokesčio sumokėjimo terminus ir apskaitos duomenis, teikia informaciją apie įstatymus bei kitus teisės aktus valstybinės žemės nuomos mokesčio klausimais;
6.4. suformuoja, patikrina, atspausdina ir išsiunčia mokesčių mokėtojams – fiziniams asmenims mokėjimo pranešimus;
6.5. išduoda pažymas apie asmens atsiskaitymą su Savivaldybės biudžetu;
6.6. grąžina (įskaito) mokesčio mokėtojams valstybinės žemės nuomos mokesčio permokas;
6.7. inicijuoja mokestinės nepriemokos išieškojimą nustatyta tvarka.
7. Valstybinės žemės nuomos mokesčio pajamos yra savivaldybės biudžeto sudedamoji dalis.

II. VALSTYBINĖS ŽEMĖS NUOMOS MOKESČIO MOKĖTOJAI

8. Valstybinės žemės nuomos mokesčio mokėtojas – fizinis ar juridinis asmuo, išsinuomojęs ar kitais pagrindais naudojantis valstybinę žemę Lietuvos Respublikos Vyriausybės nustatyta tvarka.
9. Prievolė mokėti valstybinės žemės nuomos mokestį atsiranda:
9.1. sudarius ar perėmus nuomininko teises ir pareigas pagal valstybinės žemės nuomos sutartį, paveldėjimo atveju, palikimą priėmusiems įpėdiniams nuo palikimo atsiradimo dienos, t. y. nuo palikėjo mirties datos.
9.2. įgijus nuosavybės teise pastatus (jų dalis), statinius ar patalpas, stovinčius ant valstybinės žemės, kurios nuomos sutartis nesudaryta  ir kuri nėra perduota valdyti patikėjimo teise, panaudos sutartimi ar kitu teisiniu pagrindu.
9.3. asmenims, kuriems pasibaigė valstybinės žemės nuomos sutartis, tačiau jie ir toliau naudojasi valstybine žeme.

III. VALSTYBINĖS ŽEMĖS NUOMOS MOKESČIO APSKAIČIAVIMAS IR MOKĖJIMO DEKLARACIJŲ / PRANEŠIMŲ PATEIKIMAS

10. Valstybinės žemės nuomos mokestis apskaičiuojamas pagal pateiktus duomenis einamųjų metų liepos 1 d. būklei. Duomenis mokesčiui apskaičiuoti teikia:
10.1. valstybinės žemės sklypų kadastro duomenis, kurių reikia žemės nuomos mokesčiui apskaičiuoti, teikia valstybės įmonė Registrų centras pagal duomenų teikimo sutartį, sudarytą su savivaldybės administracija. 
10.2. Nacionalinės žemės tarnybos prie Žemės ūkio ministerijos Šakių skyrius (toliau – NŽT Šakių skyrius), teikia duomenis: 
10.2.1. apie asmenims suteiktus naudotis valstybinės žemės sklypus, dėl kurių pateikti prašymai privatizuoti, išsinuomoti ar gauti naudotis neatlygintinai, bet valstybinės žemės nuomos sutartys nesudarytos;
10.2.2. apie asmenims suteiktus naudotis valstybinės žemės sklypus, dėl kurių valstybinės žemės nuomos sutartys sudarytos;
10.2.3. apie asmenims suprojektuotus ir paženklintus vietovėje pagal žemės reformos žemėtvarkos projektus naudojamus valstybinės žemės sklypus;
10.2.4. apie kaimo vietovėje esančius statiniams ir įrenginiams eksploatuoti reikalingus žemės sklypus, kurie nebuvo suteikti ar išnuomoti; 
10.2.5. apie suteiktų naudotis valstybinės žemės sklypų ir jų naudotojų pasikeitimus einamųjų metų liepos 1 d. būklei.
10.3. Šakių rajono savivaldybės administracijos Ūkio, architektūros ir investicijų skyrius apie mieste esančius žemės sklypus, reikalingus statiniams ir įrenginiams eksploatuoti, kurie nebuvo suteikti ar išnuomoti. Kai valstybinės žemės nuomos sutartis nesudaryta, bet statinys stovi kadastriniame sklype arba yra patvirtintas detalusis sklypo planas, valstybinės žemės nuomos mokestis skaičiuojamas pagal kadastrinio arba suformuoto sklypo duomenis. Daugiabučių gyvenamųjų  namų butų ir kitų patalpų savininkams, jei nėra įkurtos daugiabučių gyvenamųjų namų savininkų bendrijos ir nėra suformuotas žemės sklypas, mokėtinas valstybinės žemės nuomos mokestis apskaičiuojamas pagal Nekilnojamojo turto registre (toliau – NTR) nurodytą užstatytą pastato plotą (kiekvienam buto savininkui pagal NTR įregistruotą buto plotą).
10.4 Šakių rajono savivaldybės administracijos Žemės ūkio ir kaimo reikalų skyrius apie asmenims savivaldybės išnuomotus (pagal galiojančias sutartis) žemės ūkio paskirties sklypus.
10.5 Šakių rajono savivaldybės administracijos seniūnijų seniūnai apie išnuomotus, bet nenaudojamus arba apleistus (jei tokių yra) visų paskirčių žemės sklypus iki rugsėjo 1 d.
11. Apie pasikeitusius mokesčio administravimui reikalingus duomenis (perleidus ar įsigijus nekilnojamąjį turtą, pasikeitus adresui, kuriuo pageidaujama gauti žemės nuomos mokesčio deklaraciją, pakeitus pavardę ir kt.) mokesčio mokėtojai privalo informuoti mokesčio administratorių per 5 (penkias) darbo dienas.
12. Metinis valstybinės žemės nuomos mokestis skaičiuojamas nuo NTR pateiktos vidutinės rinkos arba valstybinės žemės nuomos sutartyje nurodytos sklypo vertės. Mokestis apskaičiuojamas žemės sklypo vertę padauginus iš mokesčio tarifo, patvirtinto Šakių rajono savivaldybės tarybos (toliau – Savivaldybės taryba) sprendimu (Tarybos sprendimas paskelbiamas Šakių rajono savivaldybės interneto svetainėje), išskyrus atvejus, kai žemė išnuomota aukciono būdu, tada valstybinės žemės nuomos mokesčio dydis yra lygus aukciono metu pasiūlytam didžiausiam mokesčiui.
13. Fiziniams asmenims, pagal pateiktus duomenis, valstybinės žemės nuomos mokestį apskaičiuoja, deklaracijas parengia ir išsiunčia Centralizuotos buhalterijos skyrius iki einamųjų metų spalio 20 dienos (jei tai nedarbo diena, tai iki po jos einančios pirmos darbo dienos).
14. Juridiniai asmenys valstybinės žemės nuomos mokestį apskaičiuoja patys ir mokesčio deklaracijas (1 priedas) dviem egzemplioriais pateikia Centralizuotos buhalterijos skyriui duomenų sutikrinimui. Mokesčio deklaracijas galima pateikti ir elektroninėmis priemonėmis administracinių ir viešųjų elektroninių paslaugų portale „Elektroniniai valdžios vartai“ (www.epaslaugos.lt). Nustačius, kad pateikta mokesčio deklaracija užpildyta neteisingai, mokesčio mokėtojas ne vėliau kaip per 3 (tris) darbo dienas informuojamas apie netikslumus (klaidas). Mokesčio deklaracijas juridiniai asmenys turi pateikti ne vėliau kaip likus vienam mėnesiui iki mokesčio sumokėjimo termino, t. y. iki einamųjų metų spalio 15 d. Nepateikus valstybinės žemės nuomos mokesčio deklaracijų iki nustatyto termino, Centralizuotos buhalterijos skyrius apskaičiuoja valstybinės žemės nuomos mokestį pagal turimus duomenis ir parengtas deklaracijas išsiunčia iki einamųjų metų lapkričio 1 d.
15. Mokesčio deklaracijų / mokėjimo pranešimų pateikimo būdai:
15.1. siunčiamos paštu (neregistruotu laišku);
15.2. įteikiamos asmeniškai (mokesčio mokėtojo prašymu);
15.3. įteikiamos asmeniškai pasitelkus seniūnijos darbuotojus;
15.4. siunčiamos nurodytu elektroninio pašto adresu;
Deklaracijos nesiunčiamos mokesčių mokėtojams, kurie yra atleisti nuo žemės nuomos mokesčio arba mokėtina suma nesusidarė.
16. Apmokestinamasis laikotarpis yra kalendoriniai metai.
	
IV. VALSTYBINĖS ŽEMĖS NUOMOS MOKESČIO DEKLARACIJOS TIKSLINIMAS

17. Deklaracija gali būti tikslinama už trejus praėjusius kalendorinius metus, pradedant skaičiuoti nuo kalendorinių metų, buvusių prieš tuos kalendorinius metus, kuriais deklaracija tikslinama. Valstybinės žemės nuomos mokesčio deklaracija  tikslinama,  kai:
17.1. Valstybės įmonė Registrų centras pateikia patikslintus NTR duomenis;
17.2. NŽT Šakių skyrius pateikia patikslintus duomenis apie nuomininkus;
17.3. Ūkio, architektūros ir investicijų skyrius, Žemės ūkio ir kaimo reikalų skyrius, seniūnijų seniūnai pateikia patikslintus duomenis apie nuomininkus;
17.4. valstybinės žemės nuomos mokesčio mokėtojas pats kreipiasi į Centralizuotos buhalterijos skyrių ir pateikia juridinę galią turinčius dokumentus, įrodančius, kad deklaracijoje įrašyti netikslūs duomenys. 
Prašymai bei atitinkami dokumentai dėl žemės nuomos mokesčio perskaičiavimo pateikiami Centralizuotos buhalterijos skyriui.
17.5. Valstybinės žemės nuomos mokestis už ankstesnius kalendorinius metus  skaičiuojamas pagal tuo metu galiojusius žemės nuomos mokesčio tarifus. Patikslintoje deklaracijoje įrašomos permokos, nepriemokos ar delspinigiai.

V. VALSTYBINĖS ŽEMĖS NUOMOS MOKESČIO LENGVATŲ TAIKYMAS

18. Valstybinės žemės nuomos mokesčio mokėtojams lengvatas nustato Savivaldybės taryba. Motyvuoti prašymai bei atitinkami dokumentai dėl žemės nuomos mokesčio lengvatų taikymo pateikiami Savivaldybės tarybai iki einamųjų metų spalio 10 dienos. 

VI. VALSTYBINĖS ŽEMĖS NUOMOS MOKESČIO MOKĖJIMAS
	
19. Valstybinės žemės nuomos mokesčio mokėtojai einamųjų metų mokestį privalo sumokėti iki einamųjų metų lapkričio 15 dienos (jei lapkričio 15 d. yra poilsio diena, tai iki po jos einančios pirmos darbo dienos).
20. Kai juridinis ar fizinis asmuo perleidžia arba įkeičia valstybinės žemės nuomos (naudojimosi) teises, privalo deklaruoti ir sumokėti apskaičiuotą valstybinės žemės nuomos mokestį iki sandorio sudarymo.
21. Mokesčio mokėtojas valstybinės žemės nuomos mokestį privalo sumokėti į Šakių rajono savivaldybės administracijos surenkamąją sąskaitą, skirtą valstybinės žemės nuomos mokesčiui administruoti AB Luminor banke, sąskaitos Nr. LT244010042100010180, banko kodas 40100 pagal šiuos mokėjimo rekvizitus
21.1.  gavėjas – Šakių rajono savivaldybės administracija
21.2.  gavėjo kodas – 188772814
21.3.  įmokų kodai:  3111 – fizinių asmenų laiku mokama įmoka; 3112 – fizinių asmenų laiku nesumokėta įmoka; 3113 – fizinių asmenų delspinigių įmoka; 3121 –  juridinių asmenų laiku mokama įmoka;  3122 – juridinių asmenų laiku nesumokėta įmoka; 3123 – juridinių asmenų delspinigių įmoka.
22. Mokestis ir delspinigiai laikomi sumokėtais, kai kredito įstaiga ar kita mokėjimą priimanti įstaiga įvykdo atitinkamą mokesčio mokėtojo mokėjimo nurodymą ir įmokos įskaitomos į Savivaldybės administracijos žemės nuomos mokesčio surenkamąją sąskaitą.
23. Valstybinės žemės sklypo nuomininkui (naudotojui) mirus, nesumokėtą valstybinės žemės nuomos mokestį turi sumokėti palikimą priėmęs (-ę) įpėdinis (-iai). Apie žemės naudojimo teisių perėmimą informuoja NŽT Šakių skyrius.
24. Valstybinės žemės nuomos mokestį fiziniai ir juridiniai asmenys gali sumokėti:
24.1. bankų įstaigose arba naudodamiesi elektronine bankininkyste;
24.2. pašto įstaigose;
24.3. Perlo terminaluose;
24.4. kitose įmokas priimančiose įstaigose.
25. Už įmokos priėmimą valstybinės žemės nuomos mokesčio mokėtojas moka  įmokas priimančių įstaigų nustatyto dydžio mokestį.
26. Valstybinės žemės nuomos mokestis mokamas nuo kito mėnesio pradėjus naudotis ne žemės ūkio paskirties žeme (įsigijus statinį, patalpą) ar sudarius valstybinės žemės nuomos sutartį.
27. Valstybinės žemės nuomos mokestis nemokamas nuo kito mėnesio, kai nustojama naudotis ne žemės ūkio paskirties žeme (statinys, patalpa parduoti ar kitaip perleidžiama jo nuosavybė kitam asmeniui) arba pasibaigia valstybinės žemės nuomos sutartis.
28. Jei asmuo nusiperka valstybinę žemę ir nuosavybės teises įregistruoja NTR iki einamųjų metų birželio 30 d., už tuos metus valstybinės žemės nuomos mokesčio nebemoka. Jei asmuo įsigyja valstybinę žemę po liepos 1 d., valstybinės žemės nuomos mokestį moka už visus metus. 
29. Kai valstybinės žemės nuomos mokesčio mokėtojas išnuomoja pastatus ar patalpas (ar kitaip leidžia jais naudotis) kitam asmeniui, jis privalo mokėti valstybinės žemės nuomos mokestį, vadovaudamasis šiomis taisyklėmis.
30. Jei nustatoma, kad asmuo naudojasi (naudojosi)  valstybine žeme ir nemoka (nemokėjo) valstybinės žemės nuomos mokesčio, pagal pateiktus duomenis iš NŽT Šakių skyriaus, Ūkio, architektūros ir investicijų skyriaus, Žemės ūkio ir kaimo reikalų skyriaus, Centralizuotos buhalterijos skyrius valstybinės žemės nuomos mokestį asmeniui apskaičiuoja nuo naudojimosi žemės sklypu pradžios, bet ne daugiau kaip už trejus praėjusius mokestinius metus.
31. Laiku nesumokėjus valstybinės žemės nuomos mokesčio, skaičiuojami delspinigiai už kiekvieną pavėluotą mokėti dieną nuo nesumokėtos nuomos mokesčio sumos. Delspinigiai pradedami skaičiuoti kitą dieną po to, kai baigėsi nuomos mokesčio sumokėjimo terminas, ir skaičiuojami už kiekvieną kalendorinę dieną ne ilgiau kaip 180 dienų. Delspinigiai skaičiuojami teisės aktų nustatyta tvarka. 
32. Kai žemės nuomos mokestis apskaičiuojamas arba žemės nuomos mokesčio deklaracija tikslinama po nustatyto mokesčio sumokėjimo termino, apskaičiuotas valstybinės žemės nuomos mokestis turi būti sumokėtas per 30 kalendorinių dienų nuo deklaracijos sudarymo dienos ir delspinigiai pradedami  skaičiuoti praėjus šiam terminui.
33. Delspinigių skaičiavimas atidedamas 30 kalendorinių dienų tiems mokesčio mokėtojams (juridiniams asmenims), kuriems prievolė mokėti valstybinės žemės nuomos mokestį atsirado po mokėjimo termino ir kurie per 30 kalendorinių dienų nuo statinio (patalpų) priėmimo ir perdavimo akto pasirašymo dienos pateikė valstybinės žemės nuomos mokesčio deklaraciją.
34. Mokesčio mokėtojo sumokėtos sumos įskaitomos pradedant einamųjų metų mokesčiu, ankstesnio laikotarpio mokesčio nepriemoka ir mokesčio nepriemokos delspinigiais.
35. Mokesčio mokėtojas, negavęs ar neatsiėmęs valstybinės žemės nuomos mokesčio deklaracijos (pranešimo), neatleidžiamas nuo prievolės mokėti šį mokestį ir delspinigius.
VII. VALSTYBINĖS ŽEMĖS NUOMOS MOKESČIO IŠIEŠKOJIMAS 
IR PERMOKŲ GRĄŽINIMAS

36. Valstybinės žemės nuomos mokesčio mokėtojams, laiku nesumokėjusiems valstybinės žemės nuomos mokesčio, siunčiamas priminimas dėl mokestinės prievolės nevykdymo. Priminimas siunčiamas paštu praėjus trims mėnesiams nuo nustatyto mokesčio sumokėjimo termino, t. y. iki kitų metų vasario 15 d. Centralizuotos buhalterijos skyrius suformuoja priminimus skolininkams, turintiems 10 Eur ir didesnę nepriemoką. Priminime nurodoma: mokesčio mokėtojo pavadinimas, priminimo data ir numeris, nesumokėta suma ir banko sąskaita šios sumos sumokėjimui,   taip pat nurodomas 20 dienų terminas, per kurį mokesčio mokėtojas turi sumokėti priminime nurodytas sumas. 
37. Nesumokėjus nuomos mokesčio per priminime nustatytą terminą ir iki nustatytos delspinigių skaičiavimo pabaigos, t. y. 180 dienų po nustatyto žemės nuomos mokesčio sumokėjimo termino, skolininkams registruotais laiškais siunčiamas antras priminimas dėl mokestinės prievolės nevykdymo. Šiame priminime informuojama, kad, nesumokėjus įsiskolinimo iki priminime nurodyto termino, jis bus išieškomas per teismą Lietuvos Respublikos įstatymų nustatyta tvarka.
38. Nesumokėjus įsiskolinimo per antrajame priminime nurodytą terminą, Centralizuotos buhalterijos skyrius pateikia skolininkų sąrašus savivaldybės administracijos Teisės, personalo ir civilinės metrikacijos skyriui (toliau – Teisės, personalo ir civilinės metrikacijos skyrius) dėl mokesčio išieškojimo teismine tvarka. Jei įsiteisėjus teismo įsakymui, skolininkas ir toliau nevykdo mokestinių įsipareigojimų, nepriemokų išieškojimas perduodamas antstoliams.
39. Pasibaigus mokestiniam laikotarpiui, mokesčio mokėtojui – juridiniam asmeniui – siunčiamas skolos suderinimo aktas dviem egzemplioriais, pasirašytas Centralizuotos buhalterijos skyriaus darbuotojo, atsakingo už valstybinės žemės nuomos mokesčio apskaitą. Vienas akto egzempliorius lieka pas mokesčio mokėtoją, o kitas patvirtinamas ir grąžinamas mokesčio administratoriui. Negavus mokesčio mokėtojo patvirtinto suderinimo akto egzemplioriaus per 30 kalendorinių dienų, skolos dydis laikomas suderintu.
 40. Išieškant žemės nuomos mokesčio nepriemokas taikomas Lietuvos Respublikos civilinio kodekso 1.125 str. nustatytas 10 metų senaties terminas. Jei įsigaliojus teismo sprendimui skolininkas nevykdo mokestinių įsipareigojimų, nepriemokų išieškojimas perduodamas antstoliams. Medžiagą antstoliams rengia ir teikia Teisės, personalo ir civilinės metrikacijos skyrius.  
41. Apie žemės nuomos mokesčio nepriemoką informuojamas NŽT Šakių skyrius ir pateikiami skolininkų sąrašai iki kiekvienų kalendorinių metų liepos 1 d. Šis skyrius, gavęs informaciją, turi galimybę kontroliuoti asmenis, nevykdančius sutartyse nurodytų įsipareigojimų.
42. Apie žemės nuomos mokesčio nepriemoką turinčius asmenis informuojamos visos  Šakių rajono seniūnijos iki kiekvienų kalendorinių metų gegužės 1 d. Turėdami šią informaciją, seniūnijose dirbantys žemės ūkio specialistai yra įpareigoti ir turi galimybę, atvykus šiems asmenims į seniūniją deklaruoti pasėlių plotų ar kitais žemės ūkio klausimais, paraginti sumokėti visą  nepriemoką, o neturint galimybių sumokėti iš karto visą nepriemoką, pateikti prašymą dėl įsiskolinimo mokėjimo grafiko sudarymo (3 ir 4 priedai).
43. Prašymą dėl valstybinės žemės nuomos mokesčio permokos grąžinimo valstybinės žemės nuomos mokesčio mokėtojas turi pateikti Centralizuotos buhalterijos skyriui. Mokesčio permoka gali būti grąžinta, jeigu ji susidarė ne anksčiau kaip prieš penkerius kalendorinius metus, skaičiuojant nuo prašymo pateikimo dienos (3 priedas).
44. Valstybinės žemės nuomos mokesčio permoka grąžinama per 30 kalendorinių dienų nuo mokesčio mokėtojo prašymo gavimo dienos.
45. Nepateikus prašymo dėl nuomos mokesčio permokos grąžinimo, permoka įskaitoma į kitų metų mokestinį laikotarpį.

VIII. MOKESTINĖS NEPRIEMOKOS PRIPAŽINIMAS BEVILTIŠKA AR PASIBAIGUSIA

46. Skolos pripažįstamos beviltiškomis pagal Šakių rajono savivaldybės tarybos 2007 m. lapkričio 29 d. sprendimą Nr. T-257 „Dėl skolų pripažinimo beviltiškomis, jų nurašymo, apskaitos ir inventorizavimo tvarkos tvirtinimo“. Taip pat esant šioms aplinkybėms:
46.1. priverstinio išieškojimo išlaidos būtų didesnės už mokestinę nepriemoką;
46.2. suėjęs mokesčio priverstinio išieškojimo senaties terminas;
46.3. mokesčio skola, susidariusi iki pripažinimo beviltiška, neviršija 10 Eur;
46.4. mokesčio delspinigiai, jeigu jie neviršija 10 Eur.
47. Inventorizacijos metu, nustačiusi beviltiškas skolas, inventorizacijos komisija teikia siūlymą Savivaldybės administracijos direktoriui pripažinti mokestines nepriemokas beviltiškomis kartu su motyvuota išvada.
48. Sprendimą dėl skolų pripažinimo beviltiškomis priima Savivaldybės administracijos direktorius, atsižvelgdamas į inventorizacijos komisijos siūlymą. Savivaldybės administracijos direktoriaus įsakymu pripažintos beviltiškomis skolos nurašomos iš apskaitos dokumentų.

IX. BAIGIAMOSIOS NUOSTATOS

49. Visi su šiomis taisyklėmis susiję ginčai dėl valstybinės žemės nuomos mokesčio deklaracijų ir apskaičiuoto valstybinės žemės nuomos mokesčio sprendžiami raštu kreipiantis su motyvuotu prašymu į Šakių rajono savivaldybės administraciją. Nepavykus susitarti, ginčai sprendžiami Lietuvos Respublikos teisės aktų nustatyta tvarka.
50. Šiomis taisyklėmis turi vadovautis visi su valstybinės žemės nuomos mokesčio  administravimu susiję savivaldybės administracijos skyriai ir darbuotojai.
51. Nuomos mokesčio už valstybinę žemę administravimo veiksmai, nenumatyti šiose Taisyklėse, atliekami vadovaujantis Lietuvos Respublikos įstatymais ir kitais  nuomos mokesčio už valstybinę žemę klausimus reglamentuojančiais teisės aktais.
52. Taisyklės gali būti keičiamos ar panaikinamos Savivaldybės tarybos sprendimu.
53. Asmens duomenys, vykdant valstybinės žemės nuomos mokesčio administravimą, tvarkomi vadovaujantis Lietuvos Respublikos asmens duomenų teisinės apsaugos įstatymu ir kitais teisės aktais, reglamentuojančiais asmens duomenų apsaugą.
54. Informacija apie valstybinės žemės nuomos mokesčio tarifus, lengvatas ir kita su šio mokesčio administravimu susijusi informacija skelbiama Šakių rajono savivaldybės interneto svetainėje www.sakiai.lt.

